b'\n_START_ARTICLE_\nEnglanninspringerspanieli\n_START_SECTION_\nUlkon\xc3\xa4k\xc3\xb6\n_START_PARAGRAPH_\nTyypillinen englanninspringerspanieli on vahva, sopusuhtainen, ryhdik\xc3\xa4s koira. Sen rintakeh\xc3\xa4 on syv\xc3\xa4 ja tilava ja raajat vankat. P\xc3\xa4\xc3\xa4 on sopusoinnussa runkoon ja korvat ovat silmien tasolla. Kuonon tulee olla voimakas mutta ei liian suuri/pieni p\xc3\xa4\xc3\xa4h\xc3\xa4n n\xc3\xa4hden. Springerill\xc3\xa4 hyv\xc3\xa4ksyt\xc3\xa4\xc3\xa4n ainoastaan saksipurenta. Liikkeet ovat vapaat ja maatavoittavat. Karvapeite on suora ja tiivis sek\xc3\xa4 s\xc3\xa4\xc3\xa4nkest\xc3\xa4v\xc3\xa4. _NEWLINE_H\xc3\xa4nt\xc3\xa4 ei saa nousta selk\xc3\xa4linjan yl\xc3\xa4puolelle. Springerin ihanne s\xc3\xa4k\xc3\xa4korkeus on keskim\xc3\xa4\xc3\xa4rin 51 cm. N\xc3\xa4yttelylinjassa nartut ovat kuitenkin yleisesti ottaen 47\xe2\x80\x9352 cm korkeita ja urokset 51\xe2\x80\x9355 cm korkeita. _NEWLINE_Narttu painaa n. 18\xe2\x80\x9323 kg ja uros 23\xe2\x80\x9330 kg._NEWLINE_Mets\xc3\xa4styslinjaiset ovat yleens\xc3\xa4 pienempi\xc3\xa4 ja kevyempi\xc3\xa4 ja tyypilt\xc3\xa4\xc3\xa4n hyvin erilaisia kuin n\xc3\xa4yttelylinjan koirat. N\xc3\xa4yttelylinja on Suomessa suositumpi._NEWLINE_Englanninspringerspanielin yleisin turkin v\xc3\xa4ri on maksavalkoinen. Rodusta l\xc3\xb6ytyy kuitenkin 4 eri v\xc3\xa4rimuunnosta: maksavalkoinen, mustavalkoinen ja edell\xc3\xa4 mainitut v\xc3\xa4rit vaaleanruskein tan-merkein. Tan v\xc3\xa4ri esiintyy yleens\xc3\xa4 poskissa, silmien yll\xc3\xa4 ja h\xc3\xa4nn\xc3\xa4n alla. K\xc3\xa4ytt\xc3\xb6linjaisilla suositaan enemm\xc3\xa4n valkovoittoisempaa v\xc3\xa4ri\xc3\xa4, jotta mets\xc3\xa4st\xc3\xa4j\xc3\xa4 erottaisi ne helpommin heinikossa.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nEnglanninspringerspanieli on hyvin yst\xc3\xa4v\xc3\xa4llinen perhekoira, ja sen tarkkaavaisuus ja valppaus tekev\xc3\xa4t siit\xc3\xa4 ihanteellisen mets\xc3\xa4styskoiran. Tyypillinen englanninspringerspanieli on yst\xc3\xa4v\xc3\xa4llinen, innokas miellytt\xc3\xa4m\xc3\xa4\xc3\xa4n, oppivainen ja yhteisty\xc3\xb6haluinen. Arkuutta ja aggressiivisuutta ei saa esiinty\xc3\xa4. \xc3\x84lykk\xc3\xa4\xc3\xa4n\xc3\xa4 ja miellytt\xc3\xa4mishaluisena koirana rotu sopeutuu helposti perhe-el\xc3\xa4m\xc3\xa4\xc3\xa4n. Korkeajalkainen rakenne tekee rodusta nopeimman kaikista maaspanieleista. Koiralla on loppumaton kestokyky, joten se tarvitsee paljon toimintaa. Englanninspringerspanieli tulee hyvin toimeen lasten kanssa, kunhan se totutetaan lapsiin.\n_START_SECTION_\nAlkuper\xc3\xa4\n_START_PARAGRAPH_\nEnglanninspringerspanieli on hyvin vanha rotu. Se esiintyy maalauksissa niinkin varhain kuin 1600-luvulla. Se on mahdollisesti useimpien nykyisten spanielirotujen edelt\xc3\xa4j\xc3\xa4; englanninspringerspanieli ja cockerspanieli tunnustettiin eri roduiksi vasta 1800-luvulla. Spanielirotujen varsinainen jalostusty\xc3\xb6 on tapahtunut Britteinsaarilla lukuun ottamatta amerikancockerspanielia. Joidenkin l\xc3\xa4hteiden mukaan kantais\xc3\xa4t olisivat kulkeutuneet sinne Manner-Euroopasta jo muinaisten roomalaisten mukana. Suomeen rotu tuli jo 1920-luvun alulla, mutta varsinainen kasvatus aloitettiin vasta 1950\xe2\x80\x931960-lukujen vaihteessa._NEWLINE_Vaikka springer ja springing spaniel -nimityst\xc3\xa4 k\xc3\xa4ytettiin kauan yl\xc3\xb6sajavista koirista, rotua nimitettiin ensin norfolkin spanieliksi. Norfolkin alueella ei kuitenkaan ollut sanottavammin kasvatusta, vaan nimi oli tullut kreivi Norfolkin mukaan, joka itse asiassa asui Sussexissa. Nimi muutettiin virallisesti springerspanieliksi vuonna 1902, jolloin jo tunnustettiin kaksi muunnosta: englannin- ja walesinspringerspanielit.\n_START_SECTION_\nK\xc3\xa4ytt\xc3\xb6tarkoitus\n_START_PARAGRAPH_\nEnglanninspringerspanieli on k\xc3\xa4ytt\xc3\xb6ominaisuuksiltaan l\xc3\xa4hinn\xc3\xa4 yl\xc3\xb6sajava ja noutava lintukoira.\n_START_SECTION_\nRodun kanta\n_START_PARAGRAPH_\nEnglanninspringerspanieli on levinnyt ymp\xc3\xa4ri maailman. Etenkin Yhdysvalloissa vuotuiset rekister\xc3\xb6intiluvut ovat viisinumeroisia. Yhdysvaltojen kanta on kuitenkin aivan erityyppist\xc3\xa4 ulkon\xc3\xa4\xc3\xb6llisesti kuin eurooppalainen kanta. Suomessa rotu on kohtalaisen suosittu. Nykyinen Suomen kanta on 10\xc2\xa0585 yksil\xc3\xb6\xc3\xa4 ja pentuja rekister\xc3\xb6id\xc3\xa4\xc3\xa4n vuosittain 300 molemmin puolin. Kasvattajia l\xc3\xb6ytyy ymp\xc3\xa4ri Suomen.\n_START_SECTION_\nTerveys\n_START_PARAGRAPH_\nSpringeri on suhteellisen terve koira. Englanninspringerspanieli kuuluu PEVISAan (perinn\xc3\xb6llisten vikojen vastustamisohjelma), joten kaikki jalostukseen k\xc3\xa4ytett\xc3\xa4v\xc3\xa4t koirat tulee lonkka- ja silm\xc3\xa4tutkia. Perinn\xc3\xb6llisist\xc3\xa4 silm\xc3\xa4sairauksista springerill\xc3\xa4 esiintyy mm. PRA, Kaihi, RD. Rodulla on geenitesti yhteen PRA:n muotoon (PRA Cord1), mutta valitettavasti t\xc3\xa4m\xc3\xa4 ei ole ainoa rodulla esiintyv\xc3\xa4 PRA:n muoto. Vuosittain tutkitaan silmilt\xc3\xa4\xc3\xa4n n. 200 englanninspringeri\xc3\xa4 ja niist\xc3\xa4 n. 90\xc2\xa0% on kokonaan oireettomia silmilt\xc3\xa4\xc3\xa4n (kaikki harmittomatkin muunnokset lasketaan mukaan). Lonkkavian vakavia asteita D ja E ei rodulla juurikaan esiinny. Fucosidosis on my\xc3\xb6s yksi englanninspringereiden sairauksista. T\xc3\xa4h\xc3\xa4n sairauteen on geenitesti ja kantamme ovat suurimmalti osin puhtaita t\xc3\xa4st\xc3\xa4 sairaudesta._NEWLINE_N\xc3\xa4iden lis\xc3\xa4ksi vitsauksena saattaa olla allergiaa, autoimmuunisairauksia ja korvatulehduksia._NEWLINE_Englanninspringerspanieli on trimmattava rotu ja koiran omistajien tulisi huomioida, ett\xc3\xa4 trimmaus on my\xc3\xb6s osa t\xc3\xa4m\xc3\xa4n rodun terveydenhoitoa._NEWLINE_Suurin syy korvatulehduksiin ovat karvaiset ahtaat korvak\xc3\xa4yt\xc3\xa4v\xc3\xa4t, jotka eiv\xc3\xa4t hengit\xc3\xa4. Turkista tulee pit\xc3\xa4\xc3\xa4 huolta.'